Villy Søvndal (SF), 2004-02-06:
Det synes jeg vi viser, når vi får de tal frem, som udvalgsbehandlingen vil vise, nemlig hvordan tilbagetrækningsmønsteret er.
Der tror jeg, at hr. Flemming Oppfeldt må medgive, at mennesker, der har haft de slidsomme job, alene på grund af sliddet er nødt til at trække sig tidligt tilbage, og det vil de også fortsat være.
Det, jeg synes også må skurre lidt i Venstres ører, det ved jeg ikke om det gør, er jo, at det dermed bliver dem, som har haft de mest slidsomme job, der kommer til at betale en ordning, som suverænt bliver udnyttet af de i forvejen velstillede, også pensionsmæssigt velstillede.
Det må ses i forhold
til tesen om, at man ikke skal give endnu flere ydelser til dem, der har meget i forvejen; det er en ofte fremført Venstretese.
Man må sige, at her kommer man
til meget præcist at flytte ydelser over til mennesker, der i forvejen har meget på grund af tidligere høj løn, høj pension
Derfor forstår jeg ikke helt, hvordan det harmonerer med den generelle tese.
Jeg vil gerne starte med det positive - det andet kommer vi til - nemlig at jeg synes, at regeringen fortjener ros for at interessere sig for beskæftigelsessituationen.
Det synes jeg vi har savnet i meget lang tid, og det synes jeg regeringen fortjener ros for.
Man kan så sige, at al begyndelse er svær, og det synes
jeg også lovforslaget her bærer præg af
Jeg er sådan set meget enig med det tidligere omtalte konservative folketingsmedlem og tidligere arbejdsmarkedsordfører hr. Lars Barfoed i, at det her næppe har den store effekt, men det har selvfølgelig en betydelig signalbetydning. Forslaget indebærer jo, at ældre, der trækker sig senere tilbage fra arbejdsmarkedet, kan få udskudt folkepensionen mod til gengæld at få udbetalt et højere beløb, når personerne overgår til folkepension.
Forslaget koster efter de oplysninger, der er, 100 mio. kr. ved fuldt gennemslag.
Det er klart, at det interessante spørgsmål er: Hvem kan formodes at ville anvende de her ordninger?
Det kan vi blive meget klogere på under udvalgsarbejdet, nemlig ved at kikke på, hvordan tilbagetrækningsalderen ser ud i øjeblikket.
Så vil vi genfinde et meget tydeligt mønster, nemlig at de, der har det hårde, slidsomme arbejde, de ufaglærte, i fiskeindustrien, SiD'erne, de, der arbejder i den kommunale hjemmehjælp osv., er slidt ned.
Det betyder, at de ingen adgang har til de her ordninger.
Men de skal være med til at betale dem, for den samfundsmæssige pris er 100 mio. kr. Så uanset hvordan man i øvrigt skruer finansieringen sammen, så kommer de, som har haft de job, der slider, til at betale, men de får ingen mulighed for at anvende ordningen, fordi de er slidt ned.
Det får til gengæld de, som har haft, om man så må sige, de blideste forløb i løbet af arbejdslivet; de får mulighed for at anvende dem.
Det er typisk mennesker med høj uddannelse.
Det tror jeg at spørgsmål under udvalgsbehandlingen vil bekræfte.
Det er mennesker med høje indtægter.
Det er selvstændige.
Det er direktører, som livet ikke har taget så hårdt på undervejs.
De får altså mulighed
for, at de, som har haft det slidsomme job, er med til at finansiere, at de kan få flere penge den dag, de trækker sig tilbage. Det er ikke, fordi de mangler noget, for det er typisk grupper, der ud over den nu større folkepension vil have nogle ganske store arbejdsmarkedspensioner med, fordi arbejdsmarkedspensionsordninger jo er sådan skruet sammen, at jo højere løn, du havde undervejs, desto mere får du udbetalt i arbejdsmarkedspension.
Det vil også typisk være mennesker, der har haft
store huse, nydt godt af de stigende konjunkturer og på den måde har en betydelig formuedannelse.
Så man kan sige, at Matthæuseffekten slår fuldt igennem i det her forslag.
De, der har, skal meget gives.
De, som ikke har noget i forvejen, får ikke noget ud af det her.
Dermed har jeg vist også mere end antydet, at SF ikke kan støtte det her forslag.
Vi tror ikke, at det har den store virkning, og vi synes, at det de steder, hvor det måtte have virkning, er en usympatisk virkning, der i forlængelse af regeringens generelle politik er med til at omfordele, så de, der ikke har så meget, skal betale summer til dem, der i forvejen har været voldsomt begunstigede i det her liv, og som også vil være begunstigede i alderdommen.
Hvis nogen er i tvivl, om det her billede holder stik,
om det er et fortegnet billede, så ser vi meget frem til udvalgsbehandlingen, hvor jeg er helt sikker på, at udvalgsspørgsmål vil kunne bekræfte det tilbagetrækningsmønster, der hedder, at mennesker, der har slidsomme job, trækker sig tidligt tilbage, og mennesker, livet har været nænsom ved, trækker sig sent tilbage.